
[bookmark: _Annex_1._Model][bookmark: _Instrucció_de_funcionament][bookmark: _Toc214883326]Instrucció de funcionament del sistema intern d’alertes de l’Ajuntament de [NOM MUNICIPI] 
[bookmark: _Toc214883327]Preàmbul
Com a mostra del compromís amb les polítiques de bon govern i de foment de la cultura de la integritat pública i la probitat institucional, l’Ajuntament de [NOM MUNICIPI] s’ha dotat d’un sistema intern d’alertes, que permet comunicar, a través dels mitjans habilitats a aquest efecte, alertes sobre accions o omissions que poden constituir infraccions en els termes que descriu aquesta instrucció. 
[bookmark: _Hlk214881543]Mitjançant aquesta instrucció es compleix la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, que transposa la Directiva (UE) 2019/1937 del Parlament Europeu i del Consell, de 23 d’octubre de 2019, relativa a la protecció de les persones que informin sobre infraccions del dret de la Unió. 
El sistema intern d’alertes es configura com el mitjà preferent per presentar alertes, i incorpora els canals interns a través dels quals les persones alertadores poden presentar comunicacions, amb la garantia que la seva identitat es mantén confidencial, per fomentar la comunicació interna de la informació. Aquestes comunicacions han de permetre a la mateixa administració adoptar les mesures necessàries per fer front a les conductes que poden ser lesives per a l’interès públic. 
La defensa de l’interès públic és un dels principis fonamentals que ha de regir l’actuació dels servidors públics. En aquest sentit, la creació del sistema intern d’alertes contribueix a facilitar la comunicació de les actuacions que poden amenaçar l’interès públic. Permet, per una banda, esclarir els fets, reconduir les conductes impròpies i revisar les actuacions de l’Administració, i, per altra banda, evitar la normalització i la perpetuació de les conductes impròpies o de les infraccions que es puguin materialitzar. També permet sensibilitzar els servidors públics en matèria d’ètica en la gestió pública a partir de la seva col·laboració en la prevenció i detecció de conductes eventualment fraudulentes. 
El sistema intern d’alertes es configura com un mecanisme de detecció que permet a l’Ajuntament conèixer les accions o omissions contràries al dret, actuar per defensar l’interès públic, millorar la gestió pública, fer palès el compromís de l’organització i dels servidors públics amb la transparència, l’honestedat i la integritat, i, en últim terme, reforçar la confiança de la ciutadania en les institucions públiques. 
D’acord amb aquests objectius, el sistema intern d’alertes es configura com una política de foment de l’alerta i de protecció de l’informant que es basa en els principis i finalitats següents:
1. El compromís institucional de l’Ajuntament amb la prevenció del frau, i amb el compliment dels estàndards més elevats en el compliment de la llei i dels principis ètics i normes de conducta que han de regir l’actuació dels servidors públics.
2. La tolerància zero amb les infraccions de la llei, el frau i la corrupció, i l’aposta per la integritat, el foment i la millora del bon govern i les bones pràctiques en la gestió pública. 
3. El foment d’una cultura organitzativa dissuasiva i preventiva, que trenqui el silenci i la impunitat davant de conductes il·legals i impròpies, i també confiable, perquè les persones que n’informin no tinguin por de represàlies. Per això, aquest sistema:
a) Implementa una política favorable a la formulació d’alertes mitjançant accions de difusió i de comunicació del sistema intern d’alertes.
b) Valora el coneixement que tenen les persones relacionades professionalment amb l’Ajuntament sobre amenaces o perjudicis per a l’interès públic que sorgeixen en aquest context. 
c) Institueix els sistemes de gestió, l’assignació de responsabilitats i l’assignació de recursos per a l’efectivitat del canal intern d’alertes i la protecció de les persones alertadores.
d) Procura la rapidesa i l’efectivitat en el trasllat de les alertes als òrgans competents per iniciar els procediments sancionadors i d’exigència de les responsabilitats que derivin de la comissió d’infraccions, i per introduir millors pràctiques que coadjuvin a la dissuasió, prevenció i mitigació d’infraccions. 
e) Garanteix la presumpció d’innocència a les persones a les quals s’atribueix la responsabilitat de la infracció i la comunicació de les actuacions dutes a terme a la persona que n’ha alertat. 
f) Garanteix la confidencialitat i, si escau, l’anonimat de la persona que ha fet l’alerta.
g) Assegura la traçabilitat i el retiment de comptes de les actuacions. 
h) Garanteix mesures de protecció davant d’eventuals represàlies en el cas que les persones alertadores puguin ser identificades, en coordinació amb altres organismes competents en la matèria —en particular, amb l’Oficina Antifrau de Catalunya.
Per garantir el funcionament efectiu del sistema, és imprescindible incorporar en la configuració mecanismes de protecció de les persones alertadores, per evitar que puguin sofrir represàlies a conseqüència de la presentació de comunicacions. Els actes de represàlia contra les persones alertadores estan prohibits en els termes que defineix la Llei 2/2023. L’Ajuntament ha d’adoptar, en el marc de les seves competències, les mesures de suport i de protecció necessàries per protegir els seus drets i interessos.
Poden acollir-se als mitjans de protecció les persones alertadores que tinguin motius raonables per creure, en vista de les circumstàncies i de la informació de què disposen en el moment de l’alerta, que els fets que denuncien són certs. La protecció de les persones alertadores es manté en els casos en què es comuniqui informació inexacta sobre infraccions a conseqüència d’un error comès de bona fe. Al contrari, es consideren fetes de mala fe i no gaudeixen de protecció les comunicacions malintencionades, frívoles o abusives dutes a terme per qui comuniqui deliberadament i conscientment informació incorrecta o enganyosa.
La creació del sistema intern d’alertes respon a la voluntat de l’Ajuntament d’impulsar polítiques de foment del bon govern i de millora de la qualitat democràtica de les institucions, a l’empara dels sistemes d’integritat institucional. 

[bookmark: _Toc214883328]Capítol I. Disposicions generals
[bookmark: _Toc214883329]Article 1. Objecte i finalitat
Aquesta instrucció, que es dicta en compliment del que estableix la Llei 2/2023, de 20 de febrer, de protecció de les persones que alerten sobre infraccions normatives i de lluita contra la corrupció, té per objecte la creació i regulació del funcionament del sistema intern d’alertes de l’Ajuntament de [NOM MUNICIPI] i de les entitats del seu sector públic amb què comparteixi mitjans.
El sistema intern d’alertes està format per aquesta instrucció, la política o estratègia del sistema definida en el preàmbul d’aquesta instrucció, el responsable del sistema i el canal intern d’alertes. 
La creació del sistema intern d’alertes té els objectius següents:
· Oferir un canal segur i confidencial perquè es pugui alertar sobre infraccions que posen en risc l’interès públic.
· Atorgar una protecció adequada davant de les possibles represàlies que puguin patir les persones alertadores. 
· Afavorir el compliment normatiu per part dels càrrecs electes, el personal al servei de l’Ajuntament i les persones i entitats que inclou l’àmbit d’aplicació de la Llei 2/2023 i d’aquesta disposició.
· Fomentar i millorar el bon govern i promoure la incorporació dels valors ètics i les bones pràctiques en la gestió pública. 
· Enfortir la cultura de l’alerta i de les estructures d’integritat de les organitzacions. 
· Reforçar els mecanismes de prevenció de les infraccions normatives en el si de la institució. 

[bookmark: _Toc214883330]Article 2. Règim jurídic
L’organització, l’ús i el funcionament del sistema intern d’alertes de l’ens local es regeixen per aquesta instrucció, per la Llei 2/2023, per la Directiva (UE) 2019/1937 del Parlament Europeu i del Consell, de 23 d’octubre de 2019, relativa a la protecció de les persones que informin sobre infraccions del dret de la Unió, i per la resta de normativa aplicable corresponent.

[bookmark: _Toc214883331]Article 3. Definicions
A l’efecte d’aquesta instrucció, i d’acord amb l’article 5 de la Directiva (UE) 2019/1937, s’entén per:
· Infracció: les accions o omissions que siguin il·lícites o que desvirtuïn l’objecte o la finalitat de la normativa inclosa dins l’àmbit material d’aquesta instrucció, i que estiguin relacionades amb els actes i àmbits d’actuació de l’ens local i de les entitats que integren el seu sector públic amb les quals comparteixi mitjans.
· Informació (sobre infraccions): notícies o dades, incloses les sospites raonables, sobre infraccions reals o potencials que s’hagin produït o que molt probablement poden produir-se en l’ens local en què treballa o hagi treballat la persona alertadora, o en una altra organització amb la qual la persona alertadora estigui o hagi estat en contacte a conseqüència de la seva feina, i sobre els intents d’ocultar aquestes infraccions. 
· Alerta o comunicació: la posada en coneixement de manera verbal o per escrit d’una informació sobre infraccions. 
· Persona alertadora o informant: persona física que comunica o revela públicament informació sobre infraccions obtinguda en el context de les seves activitats laborals.
· Persona afectada: persona física o jurídica a què es fa referència en la comunicació o revelació pública com la persona a qui s’atribueix la infracció o amb la qual s’associa la infracció. 
· Resposta: la informació facilitada a les persones alertadores sobre les mesures previstes o adoptades per seguir l’alerta i sobre els motius d’aquest seguiment.

[bookmark: _Toc214883332]Capítol II. Àmbit d’aplicació
[bookmark: _Toc214883333]Article 4. Àmbit objectiu 
Les alertes presentades a través del canal intern d’alertes s’han de referir a accions i omissions dutes a terme en l’àmbit d’actuació de l’Ajuntament de [NOM MUNICIPI] i de les entitats que integren el seu sector públic amb les quals comparteixi mitjans. 

[bookmark: _Toc214883334]Article 5. Àmbit subjectiu
Poden presentar alertes al canal intern d’alertes les persones que hagin obtingut informació en un context laboral o professional vinculat amb l’Ajuntament de [NOM MUNICIPI] i les entitats que integren el seu sector públic amb les quals comparteixi mitjans. En tot cas, això comprèn:
a) Els càrrecs electes membres de l’Ajuntament. 
b) Els alts càrrecs i el personal directiu, determinats conforme a les normes d’organització de l’Ajuntament. 
c) Els empleats al servei de l’Ajuntament.
d) Contractistes, subcontractistes i proveïdors, i qualssevol persones que treballin o hagin treballat per a ells o sota la seva supervisió. 
e) Qualsevol persona que hagi sigut coneixedora, en el marc d’un context laboral o professional, d’una infracció de les que estableix l’article 6 d’aquesta instrucció pot presentar comunicacions mitjançant el canal intern d’alertes, sens perjudici que només les persones que es trobin sota l’àmbit personal d’aplicació que disposa l’article 3 de la Llei 2/2023 poden ostentar la condició de persona alertadora.
f) La resta de persones que estableix la Llei 2/2023.
La presentació d’una alerta per part de la persona alertadora no li confereix, per si sola, la condició d’interessada.

[bookmark: _Toc214883335]Article 6. Àmbit material
Es poden acollir als mitjans de protecció que atorguen aquesta instrucció i la normativa aplicable les persones que estableix l’apartat anterior que presentin alertes relatives al següent:
1. Accions o omissions que puguin constituir infraccions penals o administratives greus o molt greus. En tot cas, s’entenen compreses totes les infraccions penals o administratives greus o molt greus que impliquin una pèrdua econòmica per a la hisenda pública i per a la Seguretat Social.
2. Qualsevol acció o omissió que pugui constituir una infracció del dret de la Unió Europea, sempre que:
a) Es trobi en l’àmbit d’aplicació dels actes de la Unió Europea que defineix l’annex de la Directiva (UE) 2019/1937. 
b) Afecti els interessos financers de la Unió Europea, tal com els defineix l’article 325 del Tractat de funcionament de la Unió Europea (TFUE).
c) Incideixi en el mercat interior, tal com defineix l’article 26.2 del TFUE, incloses les infraccions de les normes de la Unió Europea en matèria de competència i ajudes atorgades pels estats, així com les infraccions relatives al mercat interior en relació amb els actes que infringeixin les normes de l’impost sobre societats, o amb pràctiques la finalitat de les quals sigui obtenir un avantatge fiscal que desvirtuï l’objecte o la finalitat de la legislació aplicable a l’impost sobre societats.
Les persones alertadores que comuniquin infraccions del dret laboral en matèria de seguretat i salut en el treball s’inclouen en l’àmbit d’aplicació d’aquesta instrucció, sens perjudici de la protecció que estableixi la normativa sectorial. 
Les alertes relatives a qüestions que no es trobin incloses en l’àmbit d’aplicació material de la llei descrit en aquest apartat i en l’article 2 de la Llei 2/2023 queden fora de l’àmbit de protecció de la llei. Aquest aspecte s’ha de posar en coneixement de la persona alertadora, i se l’ha d’informar dels mitjans disponibles per satisfer les seves peticions, sol·licituds, queixes o suggeriments. 

[bookmark: _Toc214883336]Capítol III. Sistema intern d’alertes
[bookmark: _Toc214883337]Article 7. Registre de les comunicacions
El sistema intern d’alertes ha d’incorporar un registre de totes les alertes presentades, a les quals s’ha d’assignar un codi d’identificació propi. 
En el registre del sistema intern d’alertes s’hi han de fer constar, respecte de cada alerta, les informacions rebudes i les investigacions internes que en derivin, garantint en tot cas els requisits de confidencialitat que estableix la llei.
El registre del sistema intern d’alertes no és públic, i únicament a petició raonada de l’autoritat judicial competent, mitjançant una interlocutòria, i en el marc d’un procediment judicial i sota la tutela de l’autoritat judicial, es pot accedir totalment o parcialment al contingut del dit registre. 
Les dades de caràcter personal que conté el registre de comunicacions es conserven durant el període necessari i proporcionat per complir-ne la finalitat i, en tot cas, durant el període que estableix la normativa aplicable. 

[bookmark: _Toc214883338]Article 8. Responsable del sistema intern d’alertes
1. Correspon a l’òrgan competent de l’Ajuntament la designació, la destitució i el cessament del responsable del sistema intern d’alertes, amb ple respecte als principis d’igualtat, mèrit, capacitat i transparència, i mitjançant qualsevol dels mecanismes d’accés o provisió que estableix la normativa de funció pública. 
2. Correspon al responsable del sistema la gestió de les alertes relatives als fets o conductes susceptibles de constituir una infracció en els termes que descriuen aquesta instrucció i la normativa aplicable. 
3. El responsable del sistema pot ser un òrgan unipersonal o col·legiat. En aquest darrer cas, s’han de delegar en un dels membres de l’òrgan les facultats de gestió del sistema intern d’alertes i de tramitació dels expedients d’investigació, i es poden establir els criteris per substituir-lo.
Quan el responsable del sistema sigui un òrgan unipersonal, en el mateix acte de designació de la persona responsable del sistema es pot designar una persona substituta. 
4. El responsable del sistema ha d’actuar amb independència funcional en l’exercici de les funcions que té atribuïdes d’acord amb aquesta instrucció, i no se’l pot sotmetre a ordres jeràrquiques que en condicionin l’actuació. El desenvolupament d’aquesta actuació no pot justificar-ne el cessament quan actuï en compliment de la Llei 2/2023 i d’aquesta instrucció i no vulneri la normativa aplicable.
5. Les persones que integren l’òrgan responsable del sistema no poden tenir la condició de càrrecs electes o de personal eventual de l’ens local.
6. La persona substituta supleix puntualment el responsable del sistema en cas de vacant, absència o malaltia. També en el cas que s’hagi promogut i declarat una recusació o que es doni un conflicte d’interès que pugui comprometre la imparcialitat i l’objectivitat en la comprovació de l’alerta. En tot cas, la substitució ha de constar degudament motivada. En el cas de recusació o de conflicte d’interès, el responsable del sistema s’ha d’abstenir de l’assumpte i ha de complir les garanties de confidencialitat i anonimat i mantenir el deure de secret sobre qualsevol aspecte relacionat amb la informació a què hagi tingut accés. L’incompliment d’aquestes garanties i deures suposa la comissió d’una infracció molt greu. 
La persona que el substitueixi ha de dur a terme les funcions de manera independent i autònoma respecte de la resta dels òrgans de l’entitat o l’organisme, i no pot rebre instruccions de cap tipus en el seu exercici. 
7. El responsable del sistema i totes les persones que tinguin assignades tasques relatives a la gestió de les alertes rebudes al sistema intern d’alertes tenen el deure de secret sobre totes les informacions i tramitacions que es duguin a terme. El secret s’ha de mantenir en tot moment, fins i tot un cop hagin cessat en les seves funcions. Vulnerar-lo constitueix una infracció disciplinària d’acord amb la normativa en vigor. 
8. El responsable intern d’alertes i la persona que eventualment el substitueixi han de disposar dels mitjans personals i materials per dur a terme les seves funcions de manera efectiva.
9. S’han de notificar a l’Oficina Antifrau de Catalunya, en tant que autoritat independent de protecció de informant a Catalunya, i a través dels mitjans habilitats a aquest efecte, el nomenament i la destitució o el cessament de la persona física individualment designada i, si és el cas, de la persona que la pot substituir, o de les persones que integren l’òrgan col·legiat i de la persona en què es delega la responsabilitat de gestionar les alertes. En cas de destitució o cessament, s’han d’especificar les raons que l’han justificat.

[bookmark: _Toc214883339]Article 9. Funcions del responsable del sistema intern d’alertes
Són les funcions del responsable del sistema intern d’alertes, entre d’altres:
a) Rebre i gestionar de manera diligent les informacions i alertes presentades al sistema intern d’alertes. 
b) Gestionar el registre del sistema intern d’alertes. 
c) Dur a terme les comunicacions amb els informants a través dels mitjans habilitats a aquest efecte. 
d) Avaluar la versemblança dels fets exposats en les informacions presentades i determinar si s’admet l’alerta corresponent.
e) Comprovar els fets susceptibles de constituir una infracció.
f) Sol·licitar, si fos necessari, la col·laboració dels departaments, òrgans i unitats corresponents, i inclús sol·licitar assessorament extern si correspon, per valorar adequadament els fets exposats en la comunicació, garantint en tot cas la confidencialitat de la informació comunicada. 
g) Elaborar un informe amb les conclusions de la investigació, i les recomanacions d’actuació o d’arxiu de l’alerta corresponent. 
h) Garantir la confidencialitat o l’anonimat de les persones que presentin alertes a través del sistema intern d’alertes.
i) Proposar la prestació de les mesures de suport i protecció que corresponguin a la persona alertadora, i vetllar perquè es prestin.
j) Adoptar les mesures de suport i de protecció davant de represàlies respecte de les persones alertadores, testimonis i tercers que participin directament o indirectament en l’alerta.
k) Vetllar per la protecció dels drets de les persones afectades, preservar-ne la identitat i garantir la confidencialitat dels fets i dades comunicats en els termes que estableix la normativa aplicable. 
l) Assumir la gestió operativa del registre de tractament de dades de caràcter personal creat a aquest efecte. 
m) Remetre la informació al Ministeri Fiscal amb caràcter immediat quan els fets exposats puguin ser indiciàriament constitutius de delicte, o a la Fiscalia Europea quan els fets afectin els interessos financers de la Unió Europea.
n) Actuar com a punt de contacte amb les autoritats independents competents en matèria de protecció a les persones alertadores, per a qüestions relacionades amb la gestió de les alertes rebudes. 
Les funcions del responsable del sistema intern d’alertes s’entenen sens perjudici de les funcions que corresponguin a la resta d’òrgans de control i supervisió de l’Ajuntament.

[bookmark: _Toc214883340]Article 10. Canal intern d’alertes 
El sistema intern d’alertes incorpora un canal intern d’alertes, que permet presentar alertes relatives a conductes vinculades a l’àmbit d’actuació de l’Ajuntament de [NOM MUNICIPI] i als ens integrants del seu sector públic que constitueixin les infraccions que disposa l’àmbit material aplicable d’aquesta instrucció. 
Tots els canals interns de l’Ajuntament de [NOM MUNICIPI] aptes per rebre informacions el contingut de les quals quedi dintre de l’àmbit de la Llei 2/2023 i d’aquesta disposició s’integren en el sistema intern d’alertes constituït d’acord amb aquesta instrucció. 
L’Ajuntament de [NOM MUNICIPI] es reserva la facultat de gestionar els canals interns d’alertes a través d’un tercer extern, acreditant prèviament que no es disposa de mitjans propis suficients per prestar el servei, en els termes que estableix l’article 116.4.f de la Llei de contractes del sector públic. 
A aquest efecte, es considera gestió únicament el procediment de recepció de les alertes sobre infraccions, i, en tot cas, té un caràcter exclusivament instrumental. 

[bookmark: _Toc214883341]Article 11. Mitjans compartits per part d’entitats vinculades o dependents
Les entitats vinculades a l’Ajuntament de [NOM MUNICIPI] o que en depenen poden compartir amb l’Ajuntament el sistema intern d’alertes i els recursos destinats a les investigacions i les tramitacions en els termes que estableix la Llei 2/2023.

[bookmark: _Toc214883342]Article 12. Confidencialitat i anonimat
El sistema intern d’alertes de l’Ajuntament de [NOM MUNICIPI] garanteix la confidencialitat de la identitat de  la persona alertadora, de qualsevol tercer mencionat en la comunicació i de la persona afectada. S’han d’adoptar els mitjans tècnics necessaris perquè les persones alertadores puguin presentar les comunicacions de manera anònima. 

[bookmark: _Toc214883343]Capítol IV. Procediment de tramitació de les alertes
[bookmark: _Toc214883344]Article 13. Requisits i via de presentació de les alertes
Les alertes s’han de presentar preferentment de manera electrònica a través del canal intern d’alertes, sigui per escrit sigui de manera oral, registrant un missatge de veu, si escau.
També es pot comunicar l’alerta:
a) A través del correu postal, dirigint-ho a [ADREÇA AJUNTAMENT] i indicant com a remitent el responsable del sistema intern d’alertes.
b) Amb la sol·licitud prèvia de la persona alertadora, de manera presencial. 
c) De manera oral per via telefònica, si escau.
En el cas de les vies telefònica i presencial, les alertes s’han de gravar o transcriure. En el cas que l’alerta sigui gravada, es protegeix el tractament de les dades d’acord amb la legislació de protecció de dades de caràcter personal i, en particular, cal el consentiment previ de la persona alertadora. Si la conversa és transcrita, s’ha d’oferir a la persona alertadora l’oportunitat de comprovar la transcripció de la conversa, rectificar-la i acceptar-la mitjançant la signatura.
El responsable del sistema és l’encarregat de registrar en el canal d’alertes telemàtic les alertes rebudes de manera oral, per correu postal o presencial.

[bookmark: _Toc214883345]Article 14. Contingut de les alertes
Les alertes han de descriure els fets i les circumstàncies amb prou detall per facilitar la identificació de l’acció o omissió infractora i de les persones presumptament responsables. Així mateix, han d’incorporar indicis objectius que n’avalin el contingut. No es pot iniciar cap investigació a partir de simples opinions. A l’alerta s’hi pot incorporar qualsevol documentació o element que aporti indicis objectius sobre les conductes que s’informen. 
Les alertes no comporten en cap cas la formulació d’un recurs administratiu, ni l’exercici d’accions o reclamacions a les quals tinguin dret les persones que les formulen. Per tant, no tenen un efecte suspensiu respecte dels terminis legals establerts a aquest efecte. 
La presentació d’alertes al canal intern d’alertes no té l’efecte de presentació al registre general de l’Ajuntament. 

[bookmark: _Toc214883346]Article 15. Comunicació amb la persona alertadora
La comunicació amb la persona alertadora es du a terme preferentment mitjançant el canal intern d’alertes, entès com a sistema electrònic, segur i que garanteix la confidencialitat i, si escau, l’anonimat de la persona alertadora. 
Alternativament, en presentar l’alerta, la persona alertadora pot indicar un domicili, una adreça electrònica o qualsevol altre mitjà de comunicació a l’efecte de rebre les notificacions, o bé renunciar expressament al fet que se l’informi de les actuacions que du a terme el responsable del sistema.

[bookmark: _Toc214883347]Article 16. Recepció de les alertes
Les alertes rebudes es registren en el sistema intern d’alertes de l’Ajuntament de [NOM MUNICIPI]. S’ha d’acreditar la recepció de l’alerta a la persona alertadora en el termini màxim de set dies naturals a comptar de la recepció, llevat que amb aquest tràmit es pugui posar en risc la confidencialitat de la informació o la identitat de la persona alertadora.
Les alertes que es rebin per un mitjà diferent dels habilitats en el sistema intern d’alertes s’han de remetre sense dilació al responsable del sistema. Els servidors públics que tinguin accés a aquestes alertes tenen un deure de secret respecte de les informacions que contenen i un deure de confidencialitat respecte de la identitat de les persones alertadores, de les persones afectades i de terceres persones que mencioni l’alerta. 
[bookmark: _Hlk200955733]
Article 17. Admissió, inadmissió i remissió de l’alerta
1. Un cop rebuda l’alerta, el responsable del sistema du a terme una anàlisi preliminar dels fets comunicats a l’efecte de determinar-ne la versemblança i si es troben inclosos en els àmbits d’aplicació objectiu, material i subjectiu que defineix aquesta instrucció. Feta aquesta anàlisi, el responsable del sistema resol admetre, inadmetre o remetre l’alerta. 
2. L’alerta s’admet quan els fets comunicats es troben inclosos dins de l’àmbit d’aplicació objectiu, material i subjectiu, d’acord amb els criteris d’aquesta instrucció. 
3. L’alerta s’inadmet en els casos següents:
a) Quan els fets comunicats no es troben en l’àmbit material, objectiu, o subjectiu d’aplicació en els termes que estableixen aquesta instrucció, la Llei 2/2023 o la normativa catalana vigent.
b) Quan els fets comunicats són notòriament falsos o estan mancats de fonament de manera manifesta.
c) Quan hi ha indicis racionals que s’hagi obtingut la informació mitjançant la comissió d’un delicte. 
d) Quan els fets comunicats no aporten informació nova en relació amb alertes prèvies el procediment de les quals s’ha conclòs.
En les comunicacions d’inadmissió, s’ha d’informar del motiu específic aplicat i posar en coneixement de la persona alertadora que l’alerta resta fora de l’àmbit de protecció de la Llei 2/2023 i d’aquesta instrucció. 
En el cas de l’apartat a, el responsable del sistema ha de procurar indicar a la persona que fa la comunicació el canal o l’òrgan competent on pot plantejar-la. 
En el cas de l’apartat c, es remetrà immediatament, mitjançant un informe motivat, al Ministeri Fiscal, o a la Fiscalia Europea quan pugui afectar els interessos financers de la Unió Europea.
4. Quan els fets comunicats presentin indicis o siguin constitutius de delicte, es remetrà immediatament, mitjançant un informe motivat, al Ministeri Fiscal, o a la Fiscalia Europea quan pugui afectar els interessos financers de la Unió Europea.
En aquest cas, la persona alertadora està dins de l’àmbit de protecció de la Llei 2/2023 i d’aquesta instrucció i es garanteix la preservació de la seva identitat i la confidencialitat de les seves dades, llevat de l’obligació prevista a l’article 18 de la instrucció.
5. L’admissió, la inadmissió o, si escau, la remissió de l’alerta s’han de notificar a la persona alertadora en el termini màxim de deu dies hàbils, a comptar de l’enviament del justificant de recepció de l’alerta. En cas que aquest justificant no s’hagi emès, el còmput del termini de deu dies hàbils per a la notificació s’inicia un cop transcorreguts set dies naturals des de l’entrada de l’alerta al sistema intern d’alertes de l’ens.
L’enviament del justificant de recepció de l’alerta i la notificació sobre l’admissió, la inadmissió o la remissió de l’alerta a l’autoritat competent poden acumular-se.
[bookmark: _Toc214883349]Article 18. Preservació de la identitat de la persona alertadora
La identitat de la persona alertadora només es pot revelar a requeriment de l’autoritat judicial, el Ministeri Fiscal, la Fiscalia Europea o a l’autoritat, entitat o organisme competent en el marc d’una investigació penal, disciplinària o sancionadora, o quan ho disposi una norma amb rang legal.
Si es dona aquesta circumstància, s’ha d’informar la persona alertadora abans de revelar-ne la identitat, llevat que això pugui comprometre la investigació o el procediment judicial.

[bookmark: _Toc214883350]Article 19. Comprovació dels fets
1. Un cop admesa l’alerta, el responsable del sistema comprova els fets comunicats mitjançant les tasques d’investigació que siguin procedents.
2. Les actuacions de comprovació s’han de dur a terme d’acord amb els principis de congruència, necessitat, proporcionalitat, celeritat, eficàcia i economia procedimental, respectant en tot cas el principi de reserva màxima, i amb ple respecte a la presumpció d’innocència i a l’honor de les persones afectades.
3. Si es considera necessari per a la correcta comprovació dels fets, es pot contactar amb la persona alertadora i sol·licitar-li informació addicional.
4. El responsable del sistema és l’encarregat de proposar la prestació de les mesures de suport i protecció que corresponguin a la persona alertadora, i de vetllar perquè es prestin. 
En cas que, per impossibilitat material o manca de recursos no es puguin adoptar les mesures de suport o protecció enfront de possibles represàlies, el responsable del sistema n’ha d’informar immediatament la persona alertadora. En aquest supòsit, se li indica que pot adreçar-se a l’Oficina Antifrau de Catalunya en tant que Autoritat independent de protecció de l’informant a Catalunya) per tal de sol·licitar les mesures pertinents. 
En tot cas, el responsable del sistema continua les actuacions de comprovació de l’alerta, d’acord amb el que estableix aquesta instrucció.
5. El responsable del sistema ha d’emetre un informe que finalitzi les actuacions de comprovació, d’acord amb el que estableix l’article 23. 
6. Si durant les tasques de comprovació dels fets es dedueix que la conducta pot ser constitutiva de delicte, el responsable del sistema finalitza les actuacions d’investigació i actua d’acord amb el que estableix l’article 23 d’aquesta instrucció.
[bookmark: _Toc214883351]Article 20. Comunicacions simultànies a diferents canals
Es considera una alerta simultània quan la persona alertadora: 
a) Presenta, alhora i pels mateixos fets, sengles alertes adreçades al canal intern i al canal extern d’alertes. 
b) Presenta, en primer terme, una alerta al canal intern d’alertes i, abans de l’expiració del termini que l’article 24 disposa per finalitzar les actuacions de comprovació, una segona alerta, pels mateixos fets, al canal extern d’alertes, i a la inversa.
Quan es tingui constància d’aquesta circumstància, el responsable del sistema ofereix a la persona alertadora la possibilitat de renunciar a la continuïtat de la comprovació dels fets en el canal intern i deixar-ne constància al Registre del sistema intern d’alertes. 
El responsable del sistema ha de continuar la tramitació de l’alerta quan la persona alertadora no renunciï expressament a la continuïtat de la tramitació de l’alerta.

[bookmark: _Toc214883352]Article 21. Deure de col·laboració en les tasques de comprovació dels fets
Els càrrecs electes, empleats públics i la resta de persones que formen part de l’àmbit subjectiu d’aplicació d’aquesta norma tenen el deure de col·laborar en les tasques de comprovació que du a terme el responsable del sistema, i facilitar la documentació i l’accés a totes les dades i informació que els sol·liciti. 
L’incompliment del deure de col·laboració en les tasques de comprovació dels fets constitueix una infracció en els termes de l’article 63.3.b de la Llei 2/2023.

[bookmark: _Toc214883353]Article 22. Drets de la persona afectada 
La persona afectada pels fets alertats té dret a ser informada de les accions i omissions que se li atribueixin i a ser escoltada en qualsevol moment. Aquest trasllat de la informació es fa en el termini i la forma que es considerin adequats per garantir el bon fi de la investigació. També se l’informa del tractament de les seves dades personals. 
La persona afectada pot presentar al·legacions per escrit i entrevistar-se amb el responsable del sistema, acompanyada d’un advocat o advocada o d’un representant sindical, si ho considera oportú. Sempre amb un respecte absolut a la presumpció d’innocència, la persona afectada pot exposar la seva versió dels fets i aportar els mitjans de prova que consideri pertinents. En cas d’una entrevista, la informació es documenta en l’acta corresponent, que la persona afectada signa com a mostra de conformitat amb el contingut.

[bookmark: _Toc214883354]Article 23. Finalització de les actuacions
1. Un cop fetes les tasques de comprovació, el responsable del sistema emet un informe que conclou les actuacions. Aquest informe:
a) Fa una exposició dels fets i motiva si estan inclosos en l’àmbit material en els termes que estableixen la Llei 2/2023, aquesta instrucció o la normativa catalana vigent.
b) Deixa constància de les actuacions dutes a terme i de les conclusions assolides.
c) Proposa a les autoritats competents les actuacions que consideri adients. 
2. Si l’informe de finalització conclou que la comunicació s’ha fet amb ple coneixement de la falsedat de la informació aportada o mitjançant l’obtenció il·lícita d’aquesta informació, el responsable del sistema proposa l’adopció de les mesures necessàries per exigir les responsabilitats corresponents. L’apreciació de l’existència d’un il·lícit penal l’ha de comunicar el responsable del sistema al Ministeri Fiscal. També n’ha d’informar, si escau, l’Oficina Antifrau de Catalunya en tant que Autoritat independent de protecció de a l’informant a Catalunya.
3. De l’informe se’n deixa constància al Registre del sistema intern d’alertes.
4. El responsable del sistema trasllada a l’òrgan competent per raó de la matèria les conclusions a què ha arribat, la proposta d’actuacions i els elements probatoris de què disposi. En tot moment ha de preservar la confidencialitat de les dades referides a la persona alertadora.
En el cas que s’apreciï l’existència d’un delicte, el responsable del sistema finalitza les seves actuacions i remet immediatament la informació de què disposi al Ministeri Fiscal o, si escau, a la Fiscalia Europea.
5. L’òrgan competent ha d’informar el responsable del sistema de les mesures adoptades, com ara:
a) Millores organitzatives.
b) La incoació d’expedients administratius per restaurar la legalitat.
c) L’adopció de mesures sancionadores, administratives o disciplinàries per exigir responsabilitats.
El responsable del sistema en deixa constància al Registre del sistema intern d’alertes.
6. L’informe finalitza les actuacions del procediment iniciat per l’alerta i no és objecte de recurs administratiu ni judicial, sens perjudici de les actuacions que s’emprenguin després de l’informe de finalització. 

[bookmark: _Toc214883355]Article 24. Resposta a la persona alertadora i termini màxim
El responsable del sistema ha de proporcionar una resposta a la persona alertadora sobre les actuacions d’investigació en un termini de tres mesos a comptar de l’acusament de recepció de l‘alerta o, si no s’ha remès un justificant de recepció a l’informant, tres mesos a partir del moment en què s’hagi exhaurit el termini de set dies naturals per acusar la recepció. 
El responsable del sistema pot ampliar el termini màxim per respondre a les actuacions d’investigació fins a un termini de tres mesos addicionals, en casos d’una complexitat especial. La decisió d’ampliació ha d’estar raonada i motivada suficientment, i s’ha d’adoptar amb prou antelació respecte al termini màxim de comprovació dels fets. 
La resposta a la persona alertadora pot ser la conclusió de l’informe de finalització que el responsable del sistema trasllada a l’òrgan competent, ometent totes les dades que requereixin protecció i confidencialitat que puguin comprometre les actuacions posteriors.
La persona que envia l’alerta pot consultar l’estat de tramitació en qualsevol moment.

[bookmark: _Toc214883356]Capítol V. Tractament de dades personals
[bookmark: _Toc214883357]Article 25. Tractament de dades personals
El tractament de les dades de caràcter personal en el marc del sistema intern d’alertes es regeix per les disposicions del Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de les dades personals i a la lliure circulació d’aquestes dades; la Llei orgànica 3/2018, de 5 de desembre, de protecció de dades personals i garantia dels drets digitals; la Llei 2/2023, i la resta de la normativa aplicable. 

[bookmark: _Toc214883358]Capítol VI. Publicitat i transparència
[bookmark: _Toc214883359]Article 26. Publicitat del sistema intern d’alertes
L’Ajuntament ha de proporcionar una informació adequada, clara i d’accés fàcil sobre l’ús dels canals interns d’alertes establerts a l’organització i els principis essencials del procediment de gestió. A més de la informació que estableix la normativa, cal indicar el responsable del sistema, fent referència al càrrec que ocupa a l’organització. Aquesta informació s’ha d’incloure en la pàgina d’inici del lloc web, en una secció separada i fàcilment identificable.
Així mateix, l’Ajuntament ha d’informar de manera clara i accessible sobre els canals externs d’informació existents, en especial el de l’Oficina Antifrau de Catalunya en tant que Autoritat independent de protecció de l’informant a Catalunya.

[bookmark: _Toc214883360]Disposició transitòria
Aquesta instrucció és aplicable a conductes que es duguin a terme a partir que entri en vigor, si bé les mesures de protecció i suport que regula la Llei 2/2023 s’estenen a les comunicacions sobre accions i omissions que recull l’article 2 presentades a partir de l’entrada en vigor de la Directiva (UE) 2019/1937.

[bookmark: _Toc214883361]Disposició final
1. Adaptació normativa
Aquesta instrucció i el funcionament del sistema intern d’alertes han de revisar-se [determineu el període] i s’adeqüen a la normativa vigent en cada moment aplicable. 
2. Adaptació de la instrucció per circumstàncies excepcionals
El responsable del sistema intern d’alertes pot instar a revisar la instrucció si es dona alguna circumstància que pugui comprometre la seguretat del sistema intern d’alertes o s’hi detecta alguna vulnerabilitat. La revisió de la instrucció ha de ser d’acord amb la normativa vigent aplicable en cada moment. 

